El primer mig any de vigència del tribut promou que els consumidors es decantin per les versions sense sucre dels mateixos refrescos
El nou impost sobre begudes ensucrades envasades (IBEE), vigent des del primer d'octubre de 2017, ha reduït el consum d'aquests tipus de productes en un 22%, segons un estudi presentat pel Centre de Recerca en Economia i Salut ( CRES ) de la Universitat Pompeu Fabra.
El working paper signat per Judit Vall Castelló i Guillem López Casasnovas conclou que el resultat de l'aplicació de l'IBEE representa una reducció del consum de 403.200 litres per setmana de begudes ensucrades, que comporten 32.256 grams de sucre setmanals.
L'informe es postula com una referència per als legisladors que planegen introduir taxes similars en altres països, com el Regne Unit o Sud-àfrica.
Irlanda ha estrenat l'impost l'1 de maig.
L'IBEE és la resposta catalana a la crida que el 2016 va fer l'Organització Mundial de la Salut.
La recomanació marcava que els països haurien d'imposar un impost que incrementés els preus de venda de les begudes ensucrades en com a mínim un 20%, per aconseguir-ne una reducció efectiva del consum.
Una de les característiques de la taxa catalana és que repercuteix en el consumidor el 100% de l'impost, tal com recomana l'OMS.
En altres països, com Mèxic, França i algunes ciutats dels Estats Units, el consumidor final només en suporta una part.
L'IBEE no és una mesura aïllada, sinó que forma part d'una estratègia a llarg termini, en el context del Pla Interdepartamental i Intersectorial de Salut Pública (PINSAP) i del Pla Integral de Promoció de la Salut a través de l'activitat Física i l' alimentació Saludable (PAAS).
Concretament, el PAAS recull l'acció intersectorial i interdisciplinar per actuar en els àmbits comunitari, educatiu, laboral i sanitari sobre els determinants de l'obesitat.
Es porten a termes accions per informar, sensibilitzar i educar la persona perquè triï opcions saludables, i també per afavorir els entorns promotors de salut.
En aquest sentit, l'existència d'impostos sobre begudes ensucrades apuja el preu d'aquestes begudes i busca desincentivar-ne el consum a favor d'opcions més saludables.
Algunes de les accions que s'han desenvolupat recentment en aquest sentit són les recomanacions sobre els aliments i begudes en les màquines de vending dels hospitals i centres de salut.
Dades de l'Enquesta de Salut de Catalunya (ESCA) 2015-2016 apunten que 1 de cada 10 infants de 3 a 14 anys pren begudes ensucrades cada dia o més d'un cop al dia.
Pel que fa població de 15 anys o més, el 21% beu 1 o més begudes ensucrades cada dia.
Aquest consum té una relació directa amb l'aparició de sobrepès, obesitat o diabetis tipus 2.
De fet, un consum elevat s'associa amb un risc més elevat de patir problemes de salut crònics, sobretot cardiovasculars i càncers.
El consum de begudes ensucrades (qualsevol beguda amb addició de sucre o un altre edulcorant calòric) és elevat en el nostre entorn i té una relació directa amb l'aparició de sobrepès, obesitat, diabetis tipus 2 i totes les malalties relacionades amb la síndrome metabòlica.
Aquest article de Canal Salut explica què són els sucres lliures i perquè se'n recomana un consum reduït, i també ofereix informació addicional relacionada amb l'impost sobre aquest tipus de begudes.